ວິທະຍຸກະຈາຍສຽງແຫ່ງຊາດລາວລາຍງານວ່າ: ໃນຕອນເຊົ້າຂອງມື້ນີ້ ວັນທີ 20 ມັງກອນ 2019, ຢູ່ວິທະຍາຄານກົມມະດຳ, ເມືອງໂພນໂຮງ, ແຂວງວຽງຈັນ, ພິທີ ສະເຫຼີມສະຫຼອງວັນສ້າງຕັ້ງກອງທັບປະຊາຊົນລາວ ວັນທີ 20 ມັງກອນຄົບຮອບ 70 ຖືກຈັດຂື້ນຢ່າງເປັນທາງການໂດຍການໃຫ້ກຽດເຂົ້າຮ່ວມ ຂອງທ່ານ ບຸນຍັງ ວໍລະຈິດ, ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດ, ທ່ານ ທອງລຸນ ສີສຸລິດ, ກໍາມະການກົມການເມືອງສູນກາງພັກ, ນາຍົກລັດຖະມົນຕີ, ທ່ານພົນເອກ ຈັນສະຫມອນ ຈັນຍາລາດ, ກໍາມະການກົມການເມືອງສູນກາງພັກ, ລັດຖະມົນຕີກະຊວງປ້ອງກັນປະເທດ, ບັນດາທ່ານການນໍາຂັ້ນສູງພັກ-ລັດ, ພ້ອມທັງ ບັນດານາຍທະຫານຂັ້ນສູງຈາກປະເທດເພື່ອນມິດຕ່າງໆ, ເປັນຕົ້ນ: ຫວຽດນາມ, ຈີນ, ລັດເຊຍ, ບັນດາທຸຕານຸທູດ ຕ່າງປະເທດປະຈຳລາວ ແລະ ບັນດານາຍ ແລະ ພົນທະຫານຈາກກົມກອງຕ່າງໆອ້ອມຂ້າງກະຊວງປ້ອງກັນປະເທດ ພ້ອມດ້ວຍມວນຊົນຊາວລາວບັນດາເຜົ່າປະມານ 7 ພັນຄົນ.
ໃນພິທີ, ທ່ານບຸນຍັງ ວໍລະຈິດ , ເລຂາທິການໃຫຍ່ຄະນະບໍລິຫານງານສູນກາງພັກ ປະຊາຊົນປະຕິວັດລາວ ໄດ້ກ່າວສູນທອນພົດ ໂດຍຍົກໃຫ້ເຫັນຄວາມໝາຍຄວາມສຳຄັນ, ຜົນງານ ແລະ ມູນເຊື້ອຂອງກອງທັບປະຊາຊົນລາວ ໃນໄລຍະຜ່ານມາ, ພາຍໃຕ້ການຊີ້ນຳ ນຳພາອັນປີຊາສາມາດ ແລະສະຫຼາດສ່ອງໃສ ຂອງພັກປະຊາຊົນປະຕິວັດລາວ, ເຊິ່ງໄດ້ເຮັດໃຫ້ກອງທັບ ໄດ້ເຕີບໃຫຍ່ຂະຫຍາຍຕົວ ແລະ ເຂັ້ມແຂງຢ່າງຕໍ່ເນື່ອງ ທັງດ້ານປະລິ ມານ ແລະ ຄຸນນະພາບ, ໂດຍຜ່ານການເຝິກຝົນຫລໍ່ຫຼອມແລະ ທົດສອບ ໃນແປວໄຟຂອງສົງຄາມຕໍ່ສູ້ເພື່ອຍາດເອົາເອກະລາດແຫ່ງຊາດ; ກອງທັບປະຊາຊົນລາວໄດ້ສ້າງວິລະກຳອັນລ້ຳເລີດ ສ້າງປະຫວັດສາດ ໃນຍຸກໃໝ່ ແລະ ມູນເຊື້ອວິລະຊົນ ຂອງຊາດລາວ ວິລະຊົນຢ່າງສະຫງ່າງາມ.
ໃນໄລຍະ 70 ປີ ຜ່ານມາ, ກອງທັບປະຊາຊົນລາວ ໄດ້ເຮັດ ພາລະກິດປົດປ່ອຍຊາດ ກໍ່ຄືພາລະກິດປົກປັກຮັກສາ ແລະສ້າງສາພັດທະນາປະເທດຊາດ ຜ່ານແປວໄຟແຫ່ງສົງຄາມຕໍ່ສູ້ເພື່ອປົດປ່ອຍປະເທດຊາດຢ່າງລະອິດລະອ້ຽວ, ຈົນພາໃຫ້ເກີດມີວິລະຊົນນັກຮົບແຂ່ງຂັນຫຼາຍຮ້ອຍຫຼາຍພັນຄົນໃນໄລຍະຕໍ່ມາ; ເພາະສະນັ້ນ ຈຶ່ງເວົ້າໄດ້ວ່າ ກອງທັບປະຊາຊົນລາວ ແມ່ນສົມແລ້ວທີ່ເປັນກອງທັບວິລະຊົນແຫ່ງຊາດລາວວິລະຊົນຢ່າງແທ້ຈິງ. ສຳລັບພິທີສະເຫຼີມສະຫຼອງວັນສ້າງຕັ້ງກອງທັບປະຊາຊົນລາວ ຄົບຮອບ 70 ປີ ແມ່ນໄດ້ເລີ່ມຕົ້ນຂຶ້ນຢ່າງເປັນທາງການ ໃນເວລາ 7 ໂມງ ເຊິ່ງເປັນພິທີ ທີ່ຍິ່ງໃຫຍ່ ແລະ ດຳເນີນໄປຢ່າງຄຶກຄື້ນ ແລະ ເຄັ່ງຂຶມດວ້ຍການສະແດງສີລະປະວັນນະຄະດີ, ການສະແດງຂອງກອ້ນກໍາລັງຫັດກາຍມວຍ ຂອງເຫລົ່າຮົບຕີພິເສດ ແລະ ເຫລົ່າຮົບສືບຂ່າວ, ແລະ ການສະແດງມວຍຕໍ່ສູ້ຊາຍ-ຍິງ.
ພ້ອມນີ້, ຍັງມີການສະແດງເດີນສວນສະໜາຂອງກອ້ນກໍາລັງພົນ, ເປັນຕົ້ນ ແມ່ນຂະບວນພະນັກງານປະຕິວັດອາວຸໂສ, ຈຸທຸງໄຊກອງທັບປະຊາຊົນລາວ, ກ້ອນກອງທັບອິດສະຫຼະ, ກ້ອນກຳລັງກອງທັບປົດປ່ອຍ, ກ້ອນກຳລັງເພດຍິງ 369, ກ້ອນນາຍທະຫານບົກ, ກ້ອນນາຍທະຫານອາກາດ, ກ້ອນນາຍທະຫານຊາຍແດນ, ກ້ອນນາຍທະຫານຮາບ, ກ້ອນທະຫານຕີພິເສດ, ກ້ອນທະຫານລົດຕັງ-ຍານເກາະ, ກ້ອນທະຫານປືນໃຫຍ່ໜ້າດິນ, ກ້ອນທະຫານປ້ອງກັນອາກາດ, ກ້ອນທະຫານຊ່າງແສງ, ກ້ອນທະຫານສື່ສານ, ກ້ອນທະຫານແພດເພດຍິງ, ກ້ອນທະຫານທ້ອງຖິ່ນ, ກ້ອນກຳລັງກອງຫລອນ ແລະ ກ້ອນກຳລັງປ້ອງກັນຕົວ.
ນອກຈາກນີ້, ຍັງມີຂະບວນພາຫານະອາວຸດ ຈາກເຫຼົ່າຮົບຕ່າງໆ, ຂະບວນລົດທະຫານຮາບຍານ-ເກາະ, ຂະບວນ ເຫຼົ່າຮົບລົດຕັງ-ຍານເກາະ, ຂະບວນເຫລົ່າຮົບປືນໃຫຍ່ໜ້າດິນ, ຂະບວນເຫຼົ່າຮົບປ້ອງກັນອາກາດ, ຂະບວນເຫຼົ່າຮົບຊ່າງແສງ, ການສະແດງຂອງຍົນສູ້ຮົບ, ການໂດດຈ້ອງ ແລະອື່ນໆ. ເນື້ອແທ້ຂອງການສະແດງຂອງແຕ່ລະກ້ອນກຳລັງນັ້ນແມ່ນເພື່ອສ່ອງແສງໃຫ້ເຫັນເຖິງທາດແທ້ ແລະ ມູນເຊື້ອອັນອົງອາດກ້າຫານຕໍ່ສູ້ບໍ່ຍອມຈຳນົນ, ເດັດດ່ຽວໜຽວແໜ້ນ ແລະ ມູນເຊື້ອແຫ່ງການເສຍສະຫຼະຊີວິດ ແລະ ເລືອດເນື້ອເພື່ອປະເທດຊາດຂອງນັກຮົບປະຕິວັດ ກໍ່ຄື ປະຊາຊົນລາວບັນດາເຜົ່າທີ່ໄດ້ຮ່ວມກັບກອງທັບປະຊາຊົນລາວຕໍ່ສູ້ກູ້ຊາດ ຈົນສາມາດຍາດໄດ້ເອກະລາດ ແລະ ສະຖາປະນາເປັນ ສປປ.ລາວ ໃນວັນທີ 2 ທັນວາ ປີ 1975.
ກອງທັບປະຊາຊົນລາວ ນັບແຕ່ມື້ໄດ້ຮັບການສ້າງຕັ້ງຂຶ້ນມາຈົນມາເຖິງປັດຈຸບັນ ຍາມໃດກໍ່ມີຄວາມສາມັກຄີອັນແໜ້ນແຟ້ນກັບປະຊາຊົນລາວບັນດາເຜົ່າ. ການພົວພັນລະຫວ່າງກອງທັບກັບປະຊາຊົນປຽບເໝືອນ “ປາກັບນ້ຳ”. ຍ້ອນກອງທັບເຮົາຮູ້ອີງໃສ່ປະຊາຊົນ, ຈິ່ງໄດ້ຮັບການອູ້ມຊູຊ່ວຍເຫຼືອເບິ່ງແຍງລ້ຽງດູຈາກປະຊາຊົນບັນດາເຜົ່າ; ປະຊາຊົນໄດ້ສະຫຼະວັດຖຸ ແລະ ມອບຈິດໃຈ ຕະຫຼອດເຖິງລູກຫຼານຂອງຕົນ ເຂົ້າຮ່ວມໃນຖັນແຖວກອງທັບຢ່າງຫ້າວຫັນຕະຫຼອດມາ.
ກອງທັບປະຊາຊົນລາວ ມີນໍ້າໃຈຕໍ່ສູ້ພິລະອາດຫານ ແລະ ກ້າແກ່ນໜຽວແໜ້ນ, ມີໄຫວພິບ ແລະ ປະດິດສ້າງ; ໃນເບື້ອງຕົ້ນ ກອງທັບເຮົາແມ່ນໄດ້ຮັບການກໍ່ຕັ້ງຂຶ້ນ ໂດຍມີກໍາລັງພຽງບໍ່ເທົ່າໃດຄົນ ແລະໄດ້ຮັບການປະກອບອາວຸດແບບປະຖົມປະຖານ, ແຕ່ພາຍໃຕ້ການນໍາພາຂອງພັກປະຊາຊົນປະຕິວັດທີ່ສະຫລາດສ່ອງໃສ ແລະ ປີຊາສາມາດ,ກອງທັບເຮົາຈຶ່ງໄດ້ຮັບການກໍ່ສ້າງ ແລະ ປັບປຸງໃຫ້ເຕີບໃຫ່ຍຂະຫຍາຍຕົວທັງທາງປະລິມານ ແລະ ທາງຄຸນນະພາບຢ່າງບໍ່ຢຸດຢັ້ງ, ພ້ອມທັງ ມີຄວາມອົງອາດກ້າຫານ ບໍ່ຫວັ່ນໄຫວຄອນແຄນ ຕໍ່ຄວາມລໍາບາກ ທຸລະກັນດານໃດໆທັງສິ້ນ, ຍິ່ງຕີກໍ່ຍິ່ງໄດ້ຮັບໄຊຊະນະ ຍິ່ງສູ້ຮົບກໍ່ຍິ່ງເຕີບໃຫ່ຍເຂັ້ມແຂງ. ຜ່ານໄລຍະຕໍ່ສູ້ກູ້ຊາດ ຕ້ານຈັກກະພັດຜູ້ຮຸກຮານ ອັນຍືດເຍື້ອຍາວນານ ກໍ່ໄດ້ເກີດມີບັນດານັກຮົບດີເດັ່ນ ນັກຮົບແຂ່ງຂັນ ແລະ ນັກຮົບວິລະຊົນ ເຊິ່ງລວ້ນແຕ່ໄດ້ສັງກັດຢູ່ໃນກໍາລັງທະຫານຫລວງ, ທະຫານທອ້ງຖິ່ນ ແລະ ກຳລັງກອງຫຼອນ, ໂດຍມີທັງເພດຍິງ ແລະ ເພດຊາຍຢ່າງຫຼວງຫຼາຍ.